《一翁行为阎家店老人作》
清代·李承烈

四围寂寂云苍苍，茅屋闭门树压墙。一翁扶杖立道旁，面黑发蓬形瘠尪。

有客有客自远方，白马红缨束锦攘。忍饥百里来此庄，左顾右盼心皇皇。

见翁下马索糗粮，翁为流涕褰衣裳。引客左旋登草堂，坐客东壁之绳床。

为言历岁岁大荒，颗粒不入仓与箱。巧妇欲炊无秕糠，草根树皮充饥肠。

年来草尽树亦戕，老幼饿死壮者亡。十得一生终不祥，三春大疫成膏肓。

村中男女百口强，慭遗一老凌秋霜，鸡犬不闻牛马僵，败芦裹尸道相望。

至今白骨无人藏，焉得一饭王孙尝。客闻斯言心感伤，别翁泪湿双目眶。

出门上马手执缰，欲行且止重徬徨。饿眼看天落日黄。

作者简介：李承烈，字芑盘，又号见石老农，鄞县人。诸生，官松江府经历。有《修齐堂诗钞》。